דניס זקאריה

דניס למי זקאריה לאקו לאדו (בצרפתית: Denis Lemi Zakaria Lako Lado, נולד ב-20 בנובמבר 1996 בז'נבה שבשווייץ) הוא כדורגלן שווייצרי, המשחק במונקו ובנבחרת שווייץ בעמדת הקשר ההגנתי. זקאריה החל את הקריירה כילד במועדון סרבט ז'נבה מעיר הולדתו ז'נבה. זקאריה שיחק במועדון כעשר שנים, ובשנת 2014 עלה לקבוצה הבוגרת. זקאריה ערך בסך הכל שש הופעות ליגה בקבוצה, בהן הבקיע שני שערים, ובשנת 2015 נמכר ליאנג בויז ברן, שם חתם על חוזה לארבע שנים. את הופעת הבכורה שלו במדי יאנג בויז ברן במסגרת ליגת העל השווייצרית ערך זקאריה במשחק מול פ.צ. ציריך ביולי 2015. המשחק הסתיים בתיקו 1-1, כאשר זקאריה נכנס כמחליף בדקה ה-79. זקאריה שיחק ביאנג בויז ברן שתי עונות מלאות והציג יכולת טובה מאוד, שאף הקנתה לו זימון לנבחרת שווייץ בכדורגל. בקיץ 2017 נמכר זקאריה לבורוסיה מנשנגלדבך מהבונדסליגה תמורת כעשרה מיליון אירו. זקאריה החליף בקבוצה את מחמוד דאוד שנמכר לבורוסיה דורטמונד. זקאריה הגיע לבורוסיה מנשנגלדבך בהמלצת בן ארצו גרניט ג'אקה, ששיחק בעבר בתפקידו של זקאריה בגלדבאך. זקאריה תפס עד מהרה מקום בהרכב של בורוסיה מנשנגלדבך והפך לאחד השחקנים הצעירים המבטיחים בבונדסליגה בעונת 2017/18. בעונת 2018/19 שמר זקאריה על יכולת טובה, עם 31 הופעות בליגה וארבעה שערים לזכות קבוצתו, שסיימה במקום החמישי והעפילה לליגה האירופית. בעונה שלאחר מכן שמר על מקום בהרכב אך לקראת סיום העונה סבל מפציעה בברך ונעדר מהמגרשים לתקופה. את עונת 2020/21 התחיל זקאריה כשהוא פצוע וחזר למגרשים רק בנובמבר, הוא סיים את העונה עם 25 הופעות בליגה לזכות קבוצתו. בעונת 2021/22 שותף זקאריה ב-16 משחקים בליגה וכבש שני שערים, אחד מהם בניצחון 0–1 מול דורטמונד. ב-31 בינואר 2022 אחרי שסירב להצעה להאריך חוזה בקבוצתו חתם זקאריה ביובנטוס לארבע וחצי שנים תמורת 4.5 מיליון יורו. ב-6 בפברואר 2022 רשם זקאריה את הופעתו הראשונה במדי יובנטוס בניצחון 0–2 מול ורונה כשהוא כובש את השער השני לזכות קבוצתו. ב-1 בספטמבר 2022 הושאל לצ'לסי. ב-2 בנובמבר ערך את הופעתו הבכורה בו כבש את שערו הראשון בניצחון 2-1 על דינמו זאגרב. ב-14 באוגוסט 2023 חתם במונקו מהליג 1. זקאריה הוא בן להורים מהגרים מדרום סודאן ומזאיר. כנער שיחק זקאריה בכל הנבחרות הצעירות של שווייץ, והיה יכול לבחור כבוגר אם לייצג את שווייץ או דווקא לשחק בנבחרת הרפובליקה הדמוקרטית של קונגו או בנבחרת דרום סודאן. זקאריה בחר לשחק בנבחרת שווייץ. את הופעת הבכורה שלו ערך זקאריה בנבחרת שווייץ בהפסד 1–2 לנבחרת בלגיה במשחק הכנה ליורו 2016. זקאריה זומן לסגל השווייצרי ליורו 2016 עצמו, אך לא שיחק דקה בטורניר, שבו הודחה שווייץ בשמינית הגמר על ידי נבחרת פולין. בהמשך, הפך זקאריה לשחקן משמעותי יותר, וסייע לנבחרת שווייץ להעפיל למונדיאל 2018. במשחק הראשון של שלב הבתים של מונדיאל 2018, שהסתיים בתיקו 1-1 מול ברזיל, נכנס זקאריה כמחליף בדקה ה-71 במקום ואלון בהראמי. זקאריה נכנס כמחליף במקום בהראמי גם בתיקו 2-2 מול נבחרת קוסטה ריקה במחזור השלישי בשלב הבתים. זקאריה לא שיחק במשחק שמינית הגמר, בו הפסידה שווייץ 0–1 לשוודיה והודחה מהמונדיאל. נכלל בסגל נבחרת שווייץ לטורניר מונדיאל 2022. נכלל בסגל נבחרת שווייץ ליורו 2024. דניס זקאריה, ברשת החברתית אקס (טוויטר) דניס זקאריה, ברשת החברתית אינסטגרם דניס זקאריה, באתר Transfermarkt דניס זקאריה, באתר Soccerway דניס זקאריה, באתר BDFutbol דניס זקאריה, באתר WorldFootball.net דניס זקאריה, באתר National Football Teams דניס זקאריה, באתר FootballDatabase.eu דניס זקאריה, באתר ESPN רועי פרייס‏, זקאריה את השם: דניס זקאריה מפתיע בבורוסיה מנשנגלדבאך, באתר וואלה, 24 בנובמבר 2017 Borussia Mönchengladbach | Denis Zakaria moves to Juventus, Borussia Mönchengladbach (באנגלית בריטית) Juventus.com, OFFICIAL | Zakaria joins Juventus! - Juventus, Juventus.com (באנגלית) Squad Announcement בחשבון הטוויטר הרשמי של נבחרת שווייץ, 9 בנובמבר 2022 Ryan DabbsContributions from Matthew Walthert last updated, Switzerland Euro 2024 squad: Murat Yakin's full team, fourfourtwo.com, ‏2023-10-03 (באנגלית)